SKRIFTLIG FORESPØRGSEL P-0091/03

af Fausto Bertinotti (GUE/NGL) til Kommissionen

(20. januar 2003)

Om: Udvidelse af lystbådehavnen ved San Felice Circeo (i den italienske provins Latina)

San Felice Circeo kommune, der har vedtaget at udvide den nuværende havn til det dobbelte, har ikke på nogen måde taget hensyn til de regionale myndigheders krav til beskyttelse af området, risikoen for erosion af kysten eller byplanlægning. Det skal nævnes, at projektet hverken har været underkastet

en vurdering af dets indvirkning på miljøet eller en korrekt undersøgelse af strømforhold og risikoen for erosion. Der er med andre ord ikke taget hensyn til, at forbjerget Circeo er underlagt landskabsmæssige restriktioner (det område, der er berørt af projektet, indgår i Circeo nationalparken og er udpeget som lokalitet af fællesskabsbetydning). Den regionale forfatningsdomstol i Lazio har annulleret proceduren for godkendelse af projektet, netop på grund af de miljømæssige restriktioner, men borgmesteren i San Felice Circeo har allerede erklæret, at han vil indbringe sagen for den øverste forfatningsdomstol, til trods for at havneprojektet er et 100 % privat anliggende.

Mener Kommissionen ikke, at hele den administrative behandling og selve projektet indebærer overtrædelse af de grundlæggende miljøbeskyttelsesbestemmelser, især hvad angår den manglende miljøvurdering?

Mener Kommissionen ikke, at der i betragtning af de alvorlige risici, som en eventuel gennemførelse af projektet vil indebære for de naturlige levesteder, er behov for en hurtig indgriben fra EU's side over for de kommunale myndigheder med henblik på at beskytte et meget vigtigt område?

Og mener Kommissionen ikke, at alle procedurer i forbindelse med gennemførelsen af dette projekt bør suspenderes med det samme?

Svar afgivet på Kommissionens vegne af Margot Wallström

(25. februar 2003)

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), træffer medlemsstaterne de nødvendige foranstaltninger med henblik på, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse. De projekter, der omfattes af direktivet, er opregnet i bilagene hertil. Projekter, som er opført i bilag I, gøres til genstand for en miljøindvirkningsprocedure. For de projekters vedkommende, der er anført i bilag II, afgør medlemsstaterne ved hjælp af en undersøgelse i hvert enkelt tilfælde eller ved fastsættelse af grænseværdier eller kriterier, om projektet skal gøres til genstand for en miljøindvirkningsprocedure.

På grundlag af de informationer, det ærede medlem er fremkommet med, mener Kommissionen, eftersom marinaer er projekter, som henhører under direktivets bilag II, at det nævnte projekt kunne falde ind under anvendelsesområdet for direktiv 85/337/EØF som ændret og specielt under kategori 13 i bilag II til dette direktiv(3). I lyset heraf burde de italienske myndigheder ved hjælp af en undersøgelse i hvert enkelt tilfælde eller ved hjælp af grænseværdier eller kriterier fastsat i den italienske lovgivning, have afgjort, om projektet skulle være gjort til genstand for en miljøindvirkningsprocedure.

I henhold til artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(4) skal lokaliteter af fællesskabsbetydning, som i henhold til den procedure, der er fastsat i direktivet, udpeges til særlige bevaringsområder, sikres beskyttelse. Denne forpligtelse gælder for alle myndigheder i medlemsstaterne på både nationalt, regionalt og lokalt plan. Specielt hedder det i artikel 6, stk. 3: Alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer eller projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Den nævnte bestemmelse gælder for lokaliteter af fællesskabsbetydning under direktiv 92/43/EØF og særligt beskyttede områder under Rådets direktiv 79/409/EØF af 2. april 1979 om beskyttelse af vilde fugle(5). Selv om dette på nuværende tidspunkt måske ikke er fuldt ud forpligtende i forbindelse med foreslåede lokaliteter af fællesskabsbetydning under direktiv 92/43/EØF, eftersom disse kun er foreslået af medlemsstaterne, men endnu ikke optaget på en officiel liste over lokaliteter af fællesskabsbetydning, som skal vedtages af Kommissionen, er medlemsstaterne dog forpligtet til at handle på en sådan måde, at direktivets mål ikke tilsidesættes, og dermed sikre, at der træffes forholdsregler med henblik på at forebygge forringelse af de foreslåede lokaliteter.

Hvis det omtalte projekt kan få en betydelig indvirkning på de særligt beskyttede områder og/eller foreslåede lokaliteter af fællesskabsbetydning, der ligger inden for Parco nazionale del Circeo, skulle de italienske myndigheder have efterkommet de ovennævnte forpligtelser i henhold til direktiv 92/43/EØF og 79/409/EØF.

Da Kommissionen intet kender til den særlige situation, det ærede medlem har beskrevet, vil den tage de nødvendige skridt til at indhente detaljerede oplysninger og inden for de rammer, der er fastlagt af EF-traktaten sikre sig, at fællesskabslovgivningen overholdes.

Skulle Kommissionen nå til den slutning, at fællesskabslovgivningen i det foreliggende tilfælde er blevet overtrådt, vil den som EF-traktatens vogter ikke tøve med at tage alle nødvendige skridt, herunder iværksættelse af overtrædelsesprocedurer efter artikel 226 i EF-traktaten, med henblik på at sikre, at de relevante bestemmelser efterkommes.

(1) EFT L 175 af 5.7.1985.

(2) EFT L 73 af 14.3.1997.

(3) Ændringer eller udvidelser af projekter i bilag I eller bilag II, som allerede er godkendt, er udført eller ved at blive udført, når de kan være til skade for miljøet.

(4) EFT L 206 af 22.7.1992.

(5) EFT L 103 af 25.4.1979.